মুন্সীগঞ্জে আওয়ামী লীগের দুপক্ষের সংঘর্ষে যুবক নিহত, গুলিবিদ্ধ আরও ১
মুন্সীগঞ্জের সদর উপজেলার চরকেওয়ার ইউনিয়ন এলাকায় আওয়ামী লীগের দুপক্ষের সংঘর্ষে গুলিবিদ্ধ হয়ে একজন নিহত হয়েছে। এ সময় আরও একজন গুলিবিদ্ধ ও অন্তত ছয়জন আহত হয়েছেন।
আজ শনিবার ভোরে চরকেওয়ার মোল্লাকান্দিতে এই সংঘর্ষ হয়। সংঘর্ষের সময় অন্তত সাত থেকে আটটি বাড়ি-ঘরে ভাঙচুর চালানো হয়েছে।
মুন্সীগঞ্জ সদর থানার ভারপ্রাপ্ত কর্মকর্তা আমিনুল ইসলাম দ্য ডেইলি স্টারকে তথ্যের সত্যতা নিশ্চিত করেছেন।
তিনি জানান, নিহত যুবকের নাম পারভেজ খান (২০), গুলিবিদ্ধ আরেক যুবক মোহাম্মদ রাব্বী (১৯)।
'মুন্সীগঞ্জ জেনারেল হাসপাতালে তাদের প্রাথমিক চিকিৎসা দেওয়া হয়েছিল। এরপর উন্নত চিকিৎসার জন্য ঢাকা মেডিকেল কলেজ হাসপাতালে পাঠানো হয়। পথে পারভেজ মারা যান,' বলেন আমিনুল।
আধিপত্য বিস্তারকে কেন্দ্র আওয়ামী লীগের দুপক্ষের সংঘর্ষ হতে পারে বলে প্রাথমিকভাবে ধারণা করছে পুলিশ। আমিনুল বলেন, 'এখানে আওয়ামী লীগের দুইটি গ্রুপ। মামুন ও তার আপন চাচাতো ভাই আহম্মেদ নেতৃত্ব দেয়। এর আগেও এই দুই গ্রুপ সংঘর্ষে জড়িয়ে পড়েছে।
'এ ঘটনায় জড়িত থাকায় স্থানীয় বাসিন্দা সেতারা (৫০) ও আফজালকে (৪০) আটক করা হয়েছে। সেতারার বাড়ি থেকে কিছু দেশীয় অস্ত্র উদ্ধার করা হয়েছে। এখন পরিস্থিতি পুলিশের নিয়ন্ত্রণে রয়েছে,' বলেন তিনি।
এ ব্যাপারে জানতে মামুন ও আহম্মেদের মোবাইল ফোনে কল করা হলে তাদের নম্বর বন্ধ পাওয়া যায়।

মুন্সীগঞ্জের সদর উপজেলার চরকেওয়ার ইউনিয়ন এলাকায় আওয়ামী লীগের দুপক্ষের সংঘর্ষে গুলিবিদ্ধ হয়ে একজন নিহত হয়েছে। এ সময় আরও একজন গুলিবিদ্ধ ও অন্তত ছয়জন আহত হয়েছেন।